**OBRAZLOŽENJE PRIJEDLOGA IZMJENA I DOPUNA FINANCIJSKOG PLANA HRVATSKIH CESTA ZA 2022. GODINU I PROJEKCIJA PLANA ZA 2023. I 2024. GODINU**

UVOD

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezanima uz djelatnost Društva. Osnovna djelatnost Društva je upravljanje, građenje, rekonstrukcija i održavanje državnih cesta.

Planiranje poslovnih aktivnosti Društva u skladu je sa Strategijom prometnog razvitka, četverogodišnjim Programom građenja i održavanja javnih cesta koji donosi Vlada Republike Hrvatske na prijedlog Ministarstva mora, prometa i infrastrukture. Temeljem četverogodišnjeg Programa, Hrvatske ceste izrađuju godišnji plan ulaganja u građenje i održavanje državnih cesta.

Hrvatski sabor je na svojoj sjednici 8. prosinca 2021. donio Odluku o davanju suglasnosti na Prijedlog izmjena i dopuna financijskog plana Hrvatskih cesta za 2022. godinu i projekcija plana za 2023. i 2024. godinu (dalje u tekstu: Prijedlog izmjene plana za 2022. godinu).

U sklopu izrade Prijedloga izmjena i dopuna Državnog proračuna Republike Hrvatske za 2022. godinu, Društvo je pripremilo Prijedlog izmjene plana za 2022. godinu.

PRIHODI

Ukupni planirani prihodi Hrvatskih cesta u Prijedlogu izmjene plana za 2022. godinu iznose 3.089,79 milijuna kuna, što predstavlja smanjenje od 2,34% u odnosu na originalni plan.

Prihodi poslovanja smanjeni su za 2,47% na 3.073,60 milijuna kuna. Najznačajniju stavku prihoda poslovanja čini naknada za financiranje građenja i održavanja javnih cesta propisana Zakonom o cestama, a uplaćuje se iz Državnog proračuna, u iznosu od 0,80 kuna po litri naplaćene trošarine na energente. Prihodi od naknade iz goriva planiraju se u iznosu od 1.800,57 milijuna kuna, što je jednak iznos kao i u originalnom planu.

Sredstva za financiranje EU projekata i programa sastoje se od tekućih i kapitalnih pomoći temeljem prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći od institucija i tijela EU. Ukupan planirani iznos za povlačenja sredstava za financiranje EU projekata i programa iznosi 1.214,27 milijuna kuna. Sredstva za financiranje EU projekata i programa ukupno su u Prijedlogu izmjene plana za 2022. godinu smanjena za 83,94 milijuna kuna. Razlog smanjenja je izmijenjena dinamika povlačenja sredstava zbog produljenih ex-post kontrola projekta Cestovna povezanost s južnom Dalmacijom.

Prihodi po posebnim propisima u Prijedlogu izmjene plana za 2022. godinu povećani su za 10,00% u odnosu na originalni plan te iznose 22,00 milijuna kuna. Navedeni planirani prihodi se najvećim dijelom odnose na prihode od sufinanciranja rekonstrukcije ili izgradnje državnih cesta od strane jedinica lokalne samouprave, komunalnih, javnih i ostalih društava.

Planirani prihodi od prodaje nefinancijske imovine povećani su za 31,62% u odnosu na originalni plan te iznose 16,22 milijuna kuna.

RASHODI

Rashodi poslovanja u Prijedlogu izmjene plana za 2022. godinu iznose 1.018,17 milijuna kuna, a povećani su u odnosu na originalni plan za 4,79%.

Najveće povećanje je na stavci Usluge tekućeg i investicijskog održavanja, a odnosi se na radove na sanaciji posljedica potresa te povećanje troškova uzrokovanih rastom cijena energenata. Rashodi za nabavu nefinancijske imovine iznose 2.329,62 milijuna kuna i smanjeni su u odnosu na originalni plan za 4,92 %.

Kao rezultat razlike između planiranih prihoda i rashoda u Prijedlogu izmjene plana za 2022. godinu Hrvatske ceste imaju predviđen deficit u iznosu od 258,00 milijuna kuna, što je jednako prvotnom Planu.

RAČUN FINANCIRANJA

Izdaci za financijsku imovinu i otplate zajmova u Prijedlogu izmjene plana za 2022. godinu iznose 681,96 milijuna kuna te su veći za 69,57 milijuna kuna od inicijalno planiranih. Planirani iznos zaduživanja iznosi 939,96 milijuna kuna što je veće za 69,57 milijuna kuna u odnosu na inicijalni Plan.