**OBRAZLOŽENJE PRIJEDLOGA IZMJENA I DOPUNA FINANCIJSKOG PLANA HŽ INFRASTRUKTURE ZA 2022. GODINU I PROJEKCIJA PLANA ZA 2023. I 2024. GODINU**

# UVOD

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj.

Hrvatski sabor je na sjednici održanoj dana 8. prosinca 2021. godine donio Odluku o davanju suglasnosti na Prijedlog izmjena i dopuna financijskog plana HŽ Infrastrukture za 2022. godinu i projekcija plana za 2023. i 2024. godinu (dalje u tekstu: Prijedlog izmjene plana za 2022. godinu) koji je izrađen na temelju procjene realizacije vlastitih prihoda od pružanja željezničkih usluga i ostalih prihoda te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

Promjenama uvjeta poslovanja i odobrenih limita iz sredstava Državnog proračuna, HŽ Infrastruktura izradila je Prijedlog izmjene plana za 2022. godinu te u nastavku daje njegovo obrazloženje.

# PRIHODI

Planirani ukupni prihodi poslovanja HŽ Infrastrukture u Prijedlogu izmjene plana za 2022. godinu iznose 2.268.243.500 kn i smanjeni su za 320.964.500 kn odnosno za 12,40% u odnosu na Plan za 2022. godinu, što je rezultat smanjenja pozicija skupine 63 Pomoći iz inozemstva i od subjekata unutar općeg proračuna.

Smanjenje planiranih sredstava općeg proračuna primarno se temelji na smanjenju prihoda od prijenosa EU sredstava kojim se financiraju investicije u željezničku infrastrukturu iz OPKK i CEF programa, a koje su sufinancirane EU sredstvima. Predmetno smanjenje iznosi 236.054.000 kn, a rezultat je promijenjene dinamike planirane realizacije infrastrukturnih projekata. Naime, značajno povećanje cijena ključnih materijala kao i rat na području Ukrajine, koji ima dodatnu otežavajuću okolnost, uzrokovalo je nemogućnošću nabavke određenih materijala/robe što je rezultiralo usporavanjem radova na pojedinim projektima obnove, modernizacije i izgradnje željezničke infrastrukture.

Također, u novom planu smanjena je i pozicija kapitalnih pomoći za izvanproračunske korisnike u iznosu od 107.250.000 kn u dijelu koji se odnosi na potpore za provedbu CEF projekata željezničke infrastrukture za 76.000.000, kao i kapitalnih pomoći za EU projekte.

Istovremeno, pomoći od institucija i tijela EU povećane su u iznosu od 22.200.000 kn, a odnose se na primljeni predujam za projekt Rekonstrukcija postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo. Pomoći temeljem protestiranih jamstava povećane su za 139.500 kn i rezultat su promjena na troškovima kamata i bankarskih naknada kao i otplate glavnice investicijskih kredita namijenjenih za financiranje ulaganja u željezničku infrastrukturu, a za koje je izdano državno jamstvo.

PRIHODI POSLOVANJA

Zakonom o željeznici utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture.

U strukturi planiranih prihoda poslovanja za 2022. godinu prihodi kojima se financiraju izdaci za održavanje, obnovu, modernizaciju i izgradnju željezničke infrastrukture smanjeni su za 320.964.500 kn i u novom planu iznose 1.530.743.500 kn, te čine 67,49% ukupnih prihoda poslovanja, a ostvaruju se iz:

* Kapitalnih pomoći od međunarodnih organizacija te institucija i tijela EU u iznosu od 85.600.000 kn
* Tekućih i kapitalnih pomoći temeljem prijenosa EU sredstava u iznosu od 593.584.000 kn
* Tekućih i kapitalnih pomoći iz općeg proračuna u iznosu od 851.559.500 kn od kojih su:
  + Trošarine – naknade u cijeni goriva u iznosu od 420.000.000 kn
  + Potpora u pripremi i provedbi projekata planiranih za sufinanciranje iz EU fondova u iznosu od 44.059.000 kn
  + Prilagodba željezničkih graničnih prijelaza za provedbu schengenske pravne stečevine u iznosu od 10.000.000 kn
  + Provedba Plana implementacije sustava ERTMS na mreži RH u iznosu od 1.000.000 kn
  + Opremanje pruga uređajem za automatsku zaštitu vlaka u iznosu od 1.000.000 kn
* Potpora u provedbi CEF projekata željezničkog sektora u iznosu od 134.000.000 kn
* Nacionalna komponenta za projekte sufinancirane EU sredstvima u iznosu od 83.250.000 kn
* Potpora za otplatu zajma IBRD u iznosu od 83.000.000 kn
* Pomoći temeljem protestiranih jamstava u iznosu od 75.250.500 kn

Prihodi kojima se financiraju izdaci za upravljanje, organizaciju i regulaciju željezničkog prometa u novom planu ostali su nepromijenjeni i iznose ukupno 737.500.000 kn što čini 32,51% ukupnih prihoda i povećani su za 28.630.000 kn, a ostvaruju se iz:

* prihoda od imovine u iznosu od 28.500.000 kn,
* prihoda od prodaje roba i usluga u iznosu od 229.000.000 kn i
* tekućih pomoći iz općeg proračuna za upravljanje, organizaciju i regulaciju prometa u iznosu od 480.000.000 kn.

Planirani prihodi od imovine i prihodi od prodaje proizvoda u robe te pruženih usluga u novom planu za 2022. godinu ostali su nepromijenjeni.

Planirani prihodi od imovine iznose 28.500.000 kn, a najvećim dijelom odnose se na prihode od zakupa i iznajmljivanja imovine u ukupnom iznosu od 25.000.000 kn. Prihodi od financijske imovine iznose 3.300.000 kn, a čine ih prihodi od kamata na oročene depozite u iznosu od 300.000 kn i prihode od zateznih kamata u iznosu od 3.000.000 kn. Prihodi od kamata na oročene depozite primarno se odnose na oročena sredstva za posebne namjene tj. za investicijske projekte željezničke infrastrukture.

Prihodi od prodaje proizvoda i robe te pruženih usluga za 2022. godinu u novom planu za 2022. godinu iznose 229.000.000 kn od čega se na prihode od prodaje proizvoda i robe odnosi 9.000.000 kn, a na prihode od pruženih usluga 220.000.000 kn. Prihodi od prodaje proizvoda i robe uglavnom se odnose na prodaju rabljene čelične robe (tračnice, kolosiječni pribor i sl.) Prihodi od pruženih usluga najvećim dijelom sadržavaju prihode od pružanja željezničkih usluga, primarno od prihoda ostvarenog od minimalnog pristupnog paketa koji plaćaju operateri u željezničkom prometu.

Prihodi od prodaje usluga za 2022. projicirani su temeljem pretpostavke da u narednom razdoblju neće biti prekida putničkog željezničkog prometa i da će društvo HŽ Cargo ispunjavati obveze po sklopljenom sporazumu kojim je, između ostaloga, utvrđena obročna otplata duga kao i ostale redovne obveze.

# RASHODI

Ukupni planirani rashodi za 2022. godinu u Prijedlogu izmjene plana za 2022. godinu smanjeni su za 223.460.624 kn i iznose 3.125.021.000 kn od kojih se na rashode poslovanja odnosi 1.175.850.000 i smanjeni su za 23.965.500 kn, odnosno na rashode za nabavu nefinancijske imovine 1.949.171.000 kn koji su smanjeni za 199.495.124 kn. Smanjenje rashoda za nabavu nefinancijske imovine tj. izdataka za investicijske projekte u željezničku infrastrukturu rezultat su promijenjene dinamike realizacije planiranih projekata.

RASHODI POSLOVANJA

Ukupni rashodi poslovanja za 2022. godinu u Prijedlogu izmjene plana za 2022. godinu smanjeni su za 23.965.500 kn i iznose 1.175.850.000 kn od čega se na rashode za zaposlene odnosi 62,72% odnosno 737.500.00 kn i koji su smanjeni za 24.980.000 kn, te na materijalne rashode 34,40% odnosno 404.550.000 kn i smanjenje od 660.000 kn. Financijski rashodi iznose 29.500.000 kn i povećani su za 1.674.500 kn, te čine 2,51% ukupnih rashoda poslovanja. Ostali rashodi iznose 4.300.000 kn i čine 0,37% ukupnih rashoda poslovanja i ostali su nepromijenjeni u odnosu na Plan za 2022. godinu.

Smanjenje rashoda za zaposlene odnosi se na smanjenje rashoda za bruto plaće i doprinose na plaće što proizlazi iz činjenice da nije realizirano planirano pripajanje poslovnog područja Održavanje pruga iz povezanog društva Pružne građevine. Planirano pripajanje planirano je s 01. srpnja 2022. godine. Pozicija ostalih rashoda za zaposlene koji obuhvaćaju naknade radnika kroz jednokratne dodatke (božićnica, regres, uskrsnica), jubilarne nagrade, otpremnine i druga materijalna prava radnika definiranih novim Kolektivnim ugovorom koji je sklopljen 25. ožujka 2021. godine, ostala je nepromijenjena.

Materijalni rashodi u Prijedlogu izmjene plana za 2022. godinu povećani su za 660.000 kn, pa sada iznose 404.550.000 kn od čega se 52,82% tj. 213.700.000 kn odnosi na rashode za usluge, na rashode za materijal i energiju 26,42% ili 106.900.000 kn za te na ostale rashode poslovanja 12,77% odnosno 51.650.000 kn i 7,79% na rashode za naknade troškova zaposlenicima i 0,20% naknade troškova osobama izvan radnog odnosa.

Rashodi za usluge u Prijedlogu izmjene plana za 2022. godinu smanjeni su za 2.400.000 kn. Predmetno smanjenje rezultat je smanjenja rashoda za ostale usluge u iznosu od 4.000.000 kn uz istovremeno povećanje rashoda za komunalne usluge za 1.000.000, te za zdravstvene usluge za 300.000 kn odnosno 300.000 kn usluge promidžbe i informiranja..

Rashodi za usluge promidžbe i informiranja u Prijedlogu izmjene plana za 2022. godinu iznose 600.000 kn, a primarno se odnose na obveze vezane za informiranje i vidljivost projekata sufinanciranih EU sredstvima u skladu s potpisanim ugovorima o dodjeli bespovratnih sredstava.

Rashodi za materijal i energiju u Prijedlogu izmjene plana za 2022. godinu smanjeni su za 500.000 kn i iznose 106.900.000 kn. Planirano smanjenje odnosi na smanjenje rashoda za uredski materijal i ostale materijalne rashode i sitan inventar.

Naknade troškova zaposlenicima u Prijedlogu izmjene plana za 2022. godinu iznose 31.500.000 kn i u odnosu na Plan za 2022. godinu smanjeni su za 500.000 kn na poziciji rashoda za službena putovanja što je rezultat nerealiziranog pripajanja radnika iz poslovnog područja Održavanje pruga iz društva Pružne građevine.

Naknade troškova osobama izvan radnog odnosa u Prijedlogu izmjene plana za 2022. godinu ostale su na razini planiranih u iznosu od 800.000 kn.

Ostali nespomenuti rashodi poslovanja u Prijedlogu izmjene plana za 2022. godinu iznose 51.650.000 kn, od čega rashodi za pristojbe i naknade koji se odnose na komunalne i vodne naknade iznose 40.000.000 kn. Ti rashodi u odnosu na Plan za 2022. godinu povećani su za 2.740.000 kn od čega se 2.000.000 kn odnosi na povećanje troškova sudskih postupaka i 740.000 kn na povećanje troškova za premije osiguranja.

Financijski rashodi u Prijedlogu izmjene plana za 2022. godinu iznose 29.500.000 kn i u odnosu na Plan za 2022. godinu povećani su za 1.674.500 kn. Predmetno povećanje rezultat je povećanja pozicije ostalih financijskih rashoda u iznosu od 2.517.000 kn uz istovremeno smanjenje rashoda za kamate po primljenih kreditima i zajmovima u iznosu od 842.500 kn.

Povećanje ostalih financijskih rashoda odnosi se na povećanje troškova bankarskih usluga i usluga platnog prometa za 1.017.000 kn, zateznih kamata za 500.000 kn i ostalih nespomenutih rashoda u iznosu od 1.000.000 kn. Pozicija ostalih nespomenutih financijskih rashoda je nova pozicija u Prijedlogu izmjene plana za 2022. godinu koja obuhvaća troškove kamata po operativnom najmu, troškove kamata po faktoringu, kamata na dopušteno prekoračenje po poslovnim računima, troškove akreditiva i slično.

Ostali rashodi poslovanja koji obuhvaćaju tekuće donacije i troškove za kazne, penale i naknade šteta u Prijedlogu izmjene plana za 2022. godinu iznose 4.300.000 kn ostali su nepromijenjeni u odnosu na Plan za 2022. godinu.

RASHODI ZA NABAVU NEFINANCIJSKE IMOVINE

Planirani rashodi za nabavu nefinancijske imovine u Prijedlogu izmjene plana za 2022. godinu smanjeni su za 199.495.124 kn i iznose 1.949.171.000 kn, od čega se na investicije u imovinu HŽ Infrastrukture odnosi 30.196.000 kn i smanjenje u iznosu od 2.743.000 kn, te na investicije obnove, modernizacije i izgradnje željezničke infrastrukture 1.918.975 kn i smanjenje u iznosu od 196.752.124 kn.

Smanjenje planiranih rashoda vezanih za investicijski dio poslovanja HŽ Infrastrukture rezultat su promijenjene dinamike investicijskih aktivnosti uslijed otežane nabavke strateškog materijala, s jedne strane zbog rata na području Ukrajine, te s druge strane zbog značajnog povećanja cijene materijala i roba što je rezultiralo usporavanjem realizacije projekata.

U Prijedlogu izmjene plana za 2022. godinu projekcije rashoda za projekte obnove, modernizacije i izgradnje željezničke infrastrukture po programima investicijskih aktivnosti su kako slijedi:

* Projekti iz programa obnove i modernizacije pruga za međunarodni promet 611.513.000 kn
* Projekti iz programa obnove i modernizacije pruga za regionalni promet 107.750.000 kn
* Projekti iz programa obnove i modernizacije pruga za lokalni promet 3.600.000 kn
* Program obnove i modernizacije željezničkog čvorišta Zagreb 35.850.000 kn
* Program aktivnosti u funkciji infrastrukture i prometa na mreži kao cjeline 228.719.000 kn
* Izgradnja novih pruga i kolosijeka 931.543.000 kn

# RAČUN FINANCIRANJA

Planirano zaduživanje u Prijedlogu izmjene plana za 2022. godinu iznosi 950.000.000 kn i u odnosu na Plan za 2022. godinu ostalo je nepromijenjeno. U novom Planu za 2022. godine došlo je do promjene u strukturi novog zaduživanja na način da je iznos novog zaduženja u visini od 245.000.000 reklasificirano s pozicije primljenih kredita od kreditnih institucija izvan javnog sektora na poziciju primljenih kredita od kreditnih institucija u javnom sektoru. Slijedom navedenoga u novom planu za 2022. godinu planirano je sljedeće povlačenje sredstava iz kredita od:

▪ međunarodnih organizacija:

- IBRD iznosu od 52.500.000 kn

- EBRD iznosu od 7.500.000 kn

▪ kreditnih institucija u javnom sektoru

- HBOR u iznosu od 445.000.000 kn

▪ kreditnih institucija izvan javnog sektora

- klub banaka Erste&Steiermärkische Bank d.d., Rijeka, OTP Banke d.d., Split, Privredne banke Zagreb d.d., Zagreb u iznosu od 445.000.000 kn

Planirane otplate glavnice u Prijedlogu izmjene plana za 2022. godinu iznose 181.250.000 kn od čega se na otplate glavnice za primljene zajmove od međunarodnih financijskih institucija temeljem EBRD i IBRD zajma odnosi 129.700.000 kn, a za otplatu glavnice kredita od tuzemnih kreditnih institucija izvan javnog sektora iznos od 51.550.000 kn.

Ukupno smanjene u odnosu na Plan za 2022. godinu iznosi 993.000 kn, a rezultat je smanjenja planirane otplate glavnice po EBRD i IBRD zajmova za 1.115.000 kn uz istovremeno povećanje planirane otplate po kreditima od financijskih institucija izvan javnog sektora u iznosu od 122.000 kn.