**OBRAZLOŽENJE PRIJEDLOGA IZMJENA I DOPUNA FINANCIJSKOG PLANA HRVATSKOG ZAVODA ZA ZDRAVSTVENO OSIGURANJE ZA 2022. GODINU I PROJEKCIJA PLANA ZA 2023. I 2024. GODINU**

# UVOD

Financijskim planom HZZO-a za 2022. godinu objavljenim u Narodnim novinama broj 140/2021., ukupni prihodi planirani su u iznosu od 30.107.702.000 kn, ukupni rashodi u iznosu od 29.757.702.000 kn, a planirani višak prihoda od 350.000.000 kn predviđen je za otplatu preostalog dijela beskamatnog zajma dobivenog u 2020. godini od Ministarstva financija u cilju prevladavanja neredovitog priliva prihoda od doprinosa izazvanog poremećajima u gospodarstvu zbog pandemije bolesti COVID-19.

S obzirom na to da je u prva četiri mjeseca 2022. došlo do iznadprosječnog ostvarenja prihoda od doprinosa, zbog nadolazeće turističke sezone i većeg broja zaposlenih te povećanja plaća, procjenjujemo veće prihode od doprinosa za 1.000.000.000 kn od planom predviđenih.

Isto tako, znatno veći broj oboljelih od bolesti COVID-19 tijekom siječnja i veljače prouzročilo je veće troškove zdravstvene zaštite od planiranih sredstava (kao što su troškovi testiranja i liječenja, povećanje troškova naknada zbog izostanaka s posla) te posebice veliki troškovi za cjepiva protiv bolesti COVID-19, što je dovelo do ponovnog zaostajanja u plaćanju obveza HZZO-a za lijekove na recepte. Potrebno je napomenuti i povećanje osnovice bruto plaća državnim i javnim službenicima od 01. svibnja 2022. što iziskuje dodatne troškove za zdravstvenu zaštitu. Zbog toga je Ministarstvo financija odobrilo dodatna nedostatna sredstva Ministarstvu zdravstva na aktivnosti A8000003 – Transferi proračunskih sredstava HZZO-u u iznosu od 1.500.000.000 kn koja će biti doznačena HZZO-u.

Zbog procjene ostvarenja većih prihoda od doprinosa i dodatnih sredstava iz proračuna, potrebno je napraviti Izmjene i dopune financijskog plana HZZO-a za 2022. te pokriti povećane troškove zdravstvene zaštite u cilju pravovremenog podmirivanja obveza prema ugovornim subjektima kao i isplate povećanih troškova naknada zbog privremene nesposobnosti za rad.

# PRIHODI

Sukladno prethodno navedenom, u okviru ukupnih prihoda, na poziciji 6211 Doprinosi za obvezno zdravstveno osiguranje, predviđeno je povećanje od 1.000.000.000 kn te je sada planirani iznos 25.411.400.000 kn. Na poziciji 63311 Tekuće pomoći iz državnog proračuna, prethodno planirana sredstva povećana su 1.500.000.000 kn i sada iznose 4.490.000.000 kn. Povećanjem prihoda na ovim pozicijama, ukupni iznos povećanja prihoda od 2.500.000.000 kn bit će raspoređen na aktivnostima koje pokrivaju zdravstvenu zaštitu i naknade zbog povećanih troškova zdravstvene zaštite i naknada te povećanja osnovice plaća zaposlenicima u zdravstvenim ustanovama 4% od 01. svibnja 2022.

Temeljem povećanja prihoda od doprinosa i prihoda od proračuna, ukupni prihodi povećani su u odnosu na izvorni plan 8,30 % i iznose 32.607.702.000 kn.

# RASHODI

Ukupan iznos povećanih prihoda raspoređen je u okviru rashoda na pojedine aktivnosti zdravstvene zaštite i naknada zbog već prethodno navedenih razloga. Tako je na troškove zdravstvene zaštite dodatno raspoređeno 2.270.000.000 kn, a na naknade 230.000.000 kn na način kako slijedi:

Aktivnost A600000 Primarna zdravstvena zaštita povećana je 390.000.000 kn i sada iznosi 4.544.600.000 kn, aktivnost A600001 Lijekovi na recepte povećana je 300.000.000 kn i sada iznosi 4.500.000.000 kn, aktivnost A600003 Bolnička zdravstvena zaštita povećana je 1.100.000.000 kn i sada iznosi 11.400.000.000 kn, aktivnost A600004 Specijalističko-konzilijarna zdravstvena zaštita povećana je 30.000.000 kn i sada iznosi 1.283.080.000 kn, aktivnost A600005 Posebno skupi lijekovi povećani su 200.000.000 kn i sada iznose 2.510.000.000 kn, aktivnost A600006 Ostala zdravstvena zaštita veća je 100.000.000 kn i sada iznosi 1.582.196.000 kn, aktivnost A600007 Liječenje INO osiguranika u Republici Hrvatskoj povećana je 150.000.000 kn i sada iznosi 550.000.000 kn, A600009 Naknade plaća zbog privremene nesposobnosti za rad povećane su 100.000.000 kn i sada iznose 1.472.000.000 kn i A600011 Naknade za redovni rodiljni dopust povećane su 130.000.000 kn i sada iznose 1.206.400.000 kn.

Isto tako, preraspodjelom unutar financijskog plana HZZO-a za 2022.godinu, odnosno smanjenjem sredstava na aktivnosti K600000 Rashodi za nabavu nefinancijske imovine od 7.000.000 kn zbog procjene da cijeli iznos planiranih sredstava neće biti utrošen do kraja godine, povećane su aktivnosti A600008 Administracija i upravljanje obveznim zdravstvenim osiguranjem (6.050.000 kn) i A600020 Administracija i upravljanje dobrovoljnim zdravstvenim osiguranjem (950.000 kn) zbog povećanja osnovice plaće 4 % od 01. svibnja 2022. godine.

Slijedom navedenog, ukupni rashodi povećani su u istom iznosu kao i prihodi i sada iznose 32.257.702.000 kn, odnosno veći su 8,40 %, čime je iznos viška prihoda od 350.000.000 kn za pokriće preostalog dijela beskamatnog zajma iz 2020.godine ostao nepromijenjen.

Kako u momentu izrade plana za 2022. godinu nismo imali konačne podatke o stanju novčanih sredstava na žiro računu, u ovoj izmjeni plana iskazani su na poziciji Prijenos depozita iz prethodne godine u iznosu od 1.047.503.720 kn.