**OBRAZLOŽENJE PRIJEDLOGA IZMJENA I DOPUNA FINANCIJSKOG PLANA HŽ PUTNIČKOG PRIJEVOZA ZA 2022. GODINU I PROJEKCIJA PLANA ZA 2023. I 2024. GODINU**

**UVOD**

HŽ Putnički prijevoz d.o.o. je trgovačko društvo u 100 %-tnom vlasništvu Republike Hrvatske koje obavlja usluge prijevoza putnika željeznicom kao jedini pružatelj tih usluga u Republici Hrvatskoj.

Posebni propisi koji se odnose na poslovanje HŽ Putničkog prijevoza su Uredba (EZ) br. 1370/2007 Europskog parlamenta i Vijeća od 23. listopada 2007. o uslugama javnog željezničkog i cestovnog prijevoza putnika,  Uredba (EU) 2016/2338 Europskog Parlamenta I Vijeća od 14. prosinca 2016. o izmjeni Uredbe (EZ) br. 1370/2007 u pogledu otvaranja tržišta za usluge domaćeg željezničkog prijevoza putnika, Uredba (EZ) br. 1371/2007 Europskog parlamenta i Vijeća od 23. listopada 2007. o pravima i obvezama putnika u željezničkom prometu, Zakon o željeznici, Zakon o sigurnosti i interoperabilnosti željezničkog sustava, Zakon o ugovorima o prijevozu u željezničkom prometu i podzakonski propisi doneseni na temelju navedenih propisa.

Djelatnost HŽPP-a je pružanje usluge javnoga prijevoza putnika u unutarnjem i međunarodnom željezničkom prijevozu. Pod time se podrazumijeva:

* povezivanje gradskih središta i lokalnih sredina u Hrvatskoj s gradovima u Europi te masovan prijevoz putnika unutar većih gradova i prigradskih područja
* povezivanje županijskih/regionalnih središta međusobno i s lokalnim sredinama (manji gradovi i općine) na cijelom području HŽ-ove mreže, formirajući na taj način usluge prilagođene putnicima koji svakodnevno koriste prijevoz vlakom
* masovni prijevoz putnika u prigradskim i gradskim područjima većih gradova RH i lokalnim sredinama gdje postoji mogućnost i potreba za takvim prijevozom, uz prijevozne cijene prihvatljive svim socijalnim strukturama potencijalnih korisnika prijevoza te maksimalna povezanost s lokalnim gradskim prijevoznicima iz drugih prometnih grana
* sezonsko povezivanje županijskih/regionalnih središta u unutrašnjosti s obalnim turističkim gradovima.

Misija HŽ Putničkog prijevoza d.o.o. je prijevoz putnika pružanjem kvalitetne i pouzdane te ekonomski i ekološki prihvatljive usluge u gradsko-prigradskom, lokalno-regionalnom te međunarodnom i unutarnjem daljinskom željezničkom prijevozu.

Vizija HŽ Putničkog prijevoza d.o.o. je postati vodeće prijevozničko poduzeće u Hrvatskoj usmjereno na masovan i kvalitetan željeznički prijevoz putnika u skladu s tržišnim načelima, štiteći interese vlasnika na zadovoljstvo korisnika prijevozne usluge i radnika.

Ministarstvo mora, prometa i infrastrukture Republike Hrvatske povjerilo je HŽ Putničkom prijevozu d.o.o. pružanje usluga javnoga željezničkog putničkog prijevoza kojima se jamči usluga prijevoza putnika za razdoblje od 1. siječnja 2019. do 31. prosinca 2028. godine (Ugovor br. 1/2019/DP-HŽPP o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj), osiguravajući transparentnost uz poštivanje društvenih, okolišnih i regionalnih razvojnih čimbenika.

Hrvatski sabor donio je na sjednici 8. prosinca 2021. Odluku o davanju suglasnosti na Financijski plan HŽ Putničkog prijevoza za 2022. godinu i projekcije za 2023. i 2024. godinu.

Nepovoljna epidemiološka situacija uzrokovana pandemijom bolesti covid-19 izrazito je negativno utjecala na poslovanje HŽ Putničkog prijevoza te se očekuje se da će dugoročni učinci pandemije tek biti vidljivi u godinama koje dolaze jer je isto utjecalo na promjene u korištenju javnoga prijevoza.

U prvom kvartalu 2022. vidljiv je blagi oporavak u smislu povećanja broja prevezenih putnika te ostvarenih putničkih kilometara i prihoda od prijevoza u odnosu na isto razdoblje 2021. godine. Iako su zabilježeni pozitivni trendovi potrebno je napomenuti da pokazatelji nisu dostigli planiranu razinu odnosno porast broja prevezenih putnika u prvom kvartalu 2022. manji je od planiranog te je izuzetno teško predvidjeti dinamiku povratka putnika javnom prijevozu odnosno prijevozu vlakom.

U nastavku slijedi obrazloženje izmjena i dopuna Financijskog plana HŽ Putničkog prijevoza za 2022. s osvrtom na odstupanja u odnosu na usvojeni plan.

**PRIHODI**

Ukupni prihodi u Prijedlogu izmjena i dopuna Financijskog plana za 2022. godinu iznose 879.024.699 kuna te su za 23.041.765 kuna, odnosno 2,7 % veći u odnosu na usvojeni plan.

Na stavci 633 Pomoći proračunu iz drugih proračuna i izvanproračunskim korisnicima došlo je do povećanja za 60.000.000 kuna zbog povećanja prihoda na temelju ugovora o javnim uslugama.

Prihod po ugovoru o javnim uslugama povećan je zbog smanjenja vlastitog prihoda na temelju uvođenja besplatnoga željezničkog prijevoza za stanovnike Sisačko-moslavačke županije na svim relacijama unutar Republike Hrvatske, koje je na snazi od 30. prosinca 2020. godine.

Također, od 1. listopada 2021. uveden je pilot-projekt besplatnog javnog željezničkog prijevoza djece i učenika osnovnih i srednjih škola na području Republike Hrvatske. Projekt će se nastaviti i tijekom Europske godine mladih, odnosno do 31. prosinca 2022. godine.

Pilot-projekt obuhvaća neograničeno korištenje prijevoza vlakom tijekom 15 mjeseci za oko 780.000 djece i učenika osnovnih i srednjih škola.

Nadalje, kontinuirani remonti pruga na većem dijelu mreže HŽ-a, a prvenstveno na dionicama sa značajnim udjelima putnika kao što su državna granica – Savski Marof – Zagreb GK, Zaprešić – Zabok, Dugo Selo – Novska, državna granica – Botovo – Dugo Selo i Koprivnica – Osijek, tijekom kojih se uvodi zamjenski autobusni prijevoz znatno narušavaju kvalitetu usluge i dovode do dodatnog pada broja putnika.

Prihodi od prodaje nefinancijske imovine planiraju se u iznosu od 600.000 kuna.

**RASHODI**

Ukupni rashodiu Prijedlogu izmjena i dopuna Financijskog plana za 2022. godinu iznose 1.106.020.178 kuna te su za 497.103 kune, odnosno 0,04 % veći u odnosu na usvojeni plan.

Planirani rashodi za zaposlene manji su za 673.400 kuna u odnosu na usvojeni plan, pri čemu je promijenjena struktura planiranih rashoda.

Materijalni rashodi povećani su za 16.849.557 kuna, odnosno 4,0 % u odnosu na usvojeni plan osobito zbog povećanja troškova energije te usluge tekućeg i investicijskog održavanja.

Financijski rashodi iznose 13.961.000 kuna te su za 107.000 kuna manji u odnosu na usvojeni plan.

Rashodi za nabavu nefinancijske imovine iznose 417.874.140 kuna te su manji za 15.572.054 kune u odnosu na usvojeni plan zbog smanjenja ulaganja u prijevozna sredstva, a čine ih:

* rashodi za nabavu proizvedene dugotrajne imovine u iznosu od 386.374.140 kuna koji se odnose na prijevozna sredstva u iznosu od 373.254.140 kuna i nematerijalnu proizvedenu imovinu u iznosu od 13.120.000 kuna
* rashodi za dodatna ulaganja na nefinancijskoj imovini u iznosu od 31.500.000 kuna, a odnose na ulaganja u prijevozna sredstva, građevinske objekte te ostalu nefinancijsku imovinu.

**RAČUN FINANCIRANJA**

Prijedlog izmjena i dopuna Financijskog plana HŽ Putničkog prijevoza za 2022. rezultira manjkom prihoda u odnosu na rashode u iznosu od 226.995.479 kuna.

Tijekom prethodnih godina zbog nedostatka vlastitih sredstava bilo je nužno angažiranje kreditnih sredstava. Kontinuirano kreditno zaduživanje rezultiralo je sve većim udjelom otplate glavnice u ukupnim zaduženjima HŽPP-a.

Planirani primici od financijske imovine i zaduživanja za 2022. godinu iznose 207.305.019 kuna , a odnose se na planirana zaduženja kod međunarodnih organizacija vezana uz nabavu novih motornih vlakova.

Planirani izdaci za otplatu glavnice primljenih kredita i zajmova za 2022. godinu iznose 53.000.000 kuna te su nepromijenjeni u odnosu na usvojeni plan.