**OBRAZLOŽENJE PRIJEDLOGA IZMJENA I DOPUNA FINANCIJSKOG PLANA HRVATSKIH AUTOCESTA ZA 2022. GODINU I PROJEKCIJA PLANA ZA 2023. I 2024. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Hrvatske autoceste d.o.o. imaju status izvanproračunskog korisnika državnog proračuna te su, sukladno odredbama Zakona o proračunu, izradile Prijedlog izmjena i dopuna financijskog plana za 2022. godinu i projekcija za 2023. i 2024. godinu, a koji je prethodno usuglašen s resornim Ministarstvom mora, prometa i infrastrukture i Ministarstvom financija, na koji je Hrvatski sabor dao suglasnost uz donošenje Državnog proračuna Republike Hrvatske za 2022. i projekcija za 2023. i 2024. godinu na 9. Sjednici održanoj 8. prosinca 2021. godine.

Prema uputi Ministarstva financija, a za potrebe izrade Prijedloga izmjena i dopuna Državnog proračuna Republike Hrvatske za 2022. godinu, pristupilo se izradi Izmjena i dopuna Financijskog plana Hrvatskih autocesta d.o.o. za 2022. godinu. U nastavku slijedi obrazloženje izmjena i dopuna usklađenog Financijskog plana za 2022. godinu s naglaskom na odstupanja od usvojenog Plana.

**PRIHODI**

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2022. godinu iznose 2.924.975.800 kuna, što predstavlja povećanje od 0,05 % u odnosu na usvojeni Plan.

U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate cestarine za 2022. godinu planiran u iznosu od 2.350.000.000 kuna koji je ovim prijedlogom plana uvećan za 20.000.000 kuna. Prihod od naplate cestarine u prva četiri mjeseca tekuće godine ostvaren je više od planiranog, a zbog globalne ekonomske krize izazvane ratom u Ukrajini i pandemijom bolesti COVID-19 i s time povezanih neizvjesnih očekivanja od turističke sezone plan prihoda od naplate cestarine nije značajnije mijenjan.

Kapitalne pomoći iz proračuna – naknada od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira izvlaštenje nekretnina, građenje i održavanje javnih cesta te povrate kredita kojima se financira građenje autocesta ostale su na planiranoj razini od 420.000.000 kuna.

Stavka Kapitalne pomoći proračunu iz drugih proračuna umanjena je za 8.205.000 iz razloga što financiranje projekta iz sigurnosti prometa sa sredstvima iz projekta Modernizacija i restrukturiranje sektora cestovne infrastrukture neće biti realizirano.

Primitak od bespovratnih sredstva iz EU fondova smanjuje se za 10.398.000 kune sukladno očekivanoj izmjeni u realizaciji projekta i s time povezanog povlačenja financijskih sredstava iz Mehanizma za oporavak i otpornost namijenjenih za financiranje implementacije novog sustava za naplatu cestarine.

**RASHODI**

Ukupni rashodi u Prijedlogu izmjena i dopuna Financijskog plana za 2022. godinu iznose 2.131.082.115 kuna i povećani su u odnosu na usvojeni Plan za 1.024.000 kuna ili 0,05%.

Izmjenama i dopunama Plana izmijenjena je struktura rashoda pa su rashodi poslovanja povećani, a smanjeni su rashodi za nabavu nefinancijske imovine u dijelu Programa građenja i izvanrednog održavanja autocesta te je prvotno planiranih 984.316.220 kuna rashoda za Programa građenja i izvanrednog održavanja smanjeno za 59.152.000 kuna i sada iznosi 925.164.220 kuna. Sukladno usvojenom Planu nastavljaju se investicijske aktivnosti na izgradnji autoceste A5 Granica Republike Mađarske – Beli Manastir – Osijek – Svilaj, dionica Beli Manastir – Halasica dužine 17,5 kilometara te započinje nastavak izgradnje autoceste A7 Rupa – Rijeka – Žuta Lokva, sektor Križišće – Žuta Lokva, dionica od km 17+500,00 do km 25+144,55 kao i nastavak izgradnje autoceste A11 Zagreb – Sisak.

Također, nastavljaju se aktivnosti na projektima financiranima iz bespovratnih sredstava EU fondova (Crocodile 2 Croatia i Crocodile 3 Croatia) kao i manji projekti izgradnje, sanacije objekata i kolnika, održavanja i opremanja autoceste ugovoreni tijekom prethodne i tekuće godine. Financijska vrijednost programa smanjena je radi prolongiranja početka radova na izgradnji prve faze dionice Selce – Novi Vinodolski te očekivane izmjene dinamike radova na implementaciji novog sustava naplate cestarine.

Rashodi poslovanja povećani su radi porasta cijena roba i usluga na globalnom tržištu i stalno prisutnog rasta stope inflacije za 60.676.000 kuna ili 5,44% te sada iznose 1.176.917.895 kuna. Rast stope inflacije utječe i na rashode za zaposlene, s obzirom na to da je Kolektivnim ugovorom Hrvatskih autocesta d.o.o. predviđeno da se korekcija osnovice plaće provodi sukladno povećanju potrošačkih cijena u Republici Hrvatskoj prema objavljenim podacima Državnog zavoda za statistiku. U tijeku su pregovori Uprave Društva i sindikata oko sklapanja novog kolektivnog ugovora kojim se očekuje povećanje radničkih prava što je uvršteno u ovaj Prijedlog izmjena i dopuna Financijskog plana. Radi rasta cijena goriva povećane su i naknade za prijevoz radnicima. Materijalni rashodi povećani su u dijelu rashoda za energente, električnu energiju i gorivo, te u dijelu usluga iz Programa redovnog održavanja autoceste. Rashodi za najamnine povećani su radi planiranog sklapanja ugovora za nabava vozila za potrebe održavanja i naplate cestarine putem operativnog leasinga.

**RAČUN FINANCIRANJA**

Prijedlogom izmjena i dopuna Financijskog plana Hrvatskih autocesta za 2022. godinu prihodi i rashodi poslovanja rezultiraju suficitom koji u odnosu na usvojeni plan raste za 373.000 kuna i sada iznosi 793.893.685 kuna.

Primici od zaduživanja kao i izdaci za otplatu glavnice primljenih kredita i zajmova ovim Prijedlogom izmjena i dopuna Financijskog plana nisu mijenjani. Otplata glavnice planirane su sukladno postojećim, ugovorenim otplatnim planovima, a primici od zaduživanja planirani su sukcesivno, prema planiranoj dinamici građevinskih radova na izgradnji dionice Beli Manastir – Halasica na Autocesti A5 i dionice Selce – Novi Vinodolski na Autocesti A7.